Goudberg

Goudberg er sammen med Guilderveld og Oudgeldwijk blandt de rigeste kvarterer i Marienburg. I modsætning til Guilderveld er tempoet her langt mere adstadigt og forfinet, men uden den tilbagestræbende træthed, der kendetegner Oudgeldwijks gamle adel. De personer, der lever i Goudberg - dvs. de rige og de stinkende rige - har råd til at bo adskilt fra deres forretninger og lader deres utallige lakajer gøre alt det rigtige arbejde for dem.
Goudberg er synonymt med statelig elegance og distriktets bygninger afspejler dette til fulde. Selvom de er relativt små efter den Gamle Verdens aristokratis standarder, er de riges herskabshuse dyrt udsmykket i den stil, der nu engang var populær, da de blev bygget: Riflede, tileanske marmorsøjler og storladne statuer i nulnerstil blander sig med gargoyles og imiterede brystværn fra uafhængighedserklæringens tid. Deres interiør er overdådigt og mange landlige imperielle adelige har følt sig som bondeknolde efter at have gjort en visit der. Alle i Goudberg har tjenestefolk, selv hvis det blot er en eller to til at gøre rent og lave mad. De 10's palæer er stoppet til bristepunktet med liberiklædte tjenere, der ofte er hentet ind fra de nærliggende cathanesiske, nipponesiske og sindiske ghettoer, der ligger under Goudbergs jurisdiktion.
Goudbergs butikker og forretninger tenderer imod luksus, tjenesteydelser og kunst. Dramatikeren Willibrord Mengelberg bestyrer det meget velansete Aardbol-teater, aom dels er berømt for sine satiriske stykker, der gør tykt grin med byens elite samtidigt med at det modtager omfattende tilskud fra staten. I et hus doneret af Jaan van de Kuijpers underviser den anerkendte akademiker Timotheus Rogeveen elitens børn i byens fineste private skole. I Goudberg er det almindelige Marienburgs gøglere, ludere og lommetyve udskiftet med skulptører, kurtisaner og elegante, sofistikerede mestertyve.
Category:Marienburg
Category:Bykvarter
Category:Den Gamle Verden